Digitalisering har givet biografer et løft I går aftes tog de frivillige i "Kinorevuen" i Skørping afsked med deres analoge 35mm filmfremviser, med en sidste forestilling. Siden "Kinorevuen" blev digitaliseret for 2 år siden har det stort set kun været den digitale projektor der er blevet brugt. Daglig leder Flemming Jensen, savner dog stadig at vise rigtig film frem for dem der kommer fra en harddisk. -Her kan du mærke filmen. Her klipper og klister du når der skal forfilm, reklamer og sådan noget på. Jeg holdt mere af at afvikle film på 35mm, siger Flemming Jensen, daglig leder i "Kinorevuen" til TV2/NORD. Digitaliseringen var det store spøgelse i biografbranchen for 2 år siden. Alle frygtede at de måtte lukke, fordi de ikke havde råd til det nye udstyr. Sådan lød det f.eks. i Biffen i Aalborg den 5. august 2011. -Vi er i fuld gang med at samle penge ind til det. Men er konsekvensen at vi ikke bliver digitaliseret, så ser det sort ud for biografen, sagde Karin Fast fra "Biffen" dengang til TV"/NORD. Her to år efter er digitaliseringen gennemført. Omsætningen er fordoblet og der er nu 4 ansatte i "Biffen". -Det har sådan set betydet alt. Dels at vi eksisterer, men også at vi er kommet med på flere premierer, så "Biffen" har styrket sin profil på den måde, siger Karin Fast i dag til TV2/NORD. I Skørping gik den tekniske ansvarlige Jesper Meng i morges i gang med at skille den gamle filmmaskine ad. -Det er jo underligt, når man har arbejdet hårdt med hele tiden at få den til at virke, at man så bare skal pille det hele ned. Men omvendt, så er jeg stor fan af det digitale udstyr, så det er ikke så svært alligevel, siger Jesper Meng, teknisk ansvarlig i "Kinorevuen" til TV2/NORD. For få år siden lukkede den ene biograf efter den anden. Udkonkurreret af TV og Video. Men digitaliseringen har givet de små biografer et løft - både økonomisk og kvalitetsmæssig. Så i dag er branchen slet ikke i tvivl om at den har en fremtid. -Kan man skabe de perfekte rammer og vise de rigtige film så kommer folk, siger Flemming Jensen, daglig leder i "Kinorevuen" til TV2/NORD. Med 35mm filmfremviserens farvel, er det slut med 70 års analoge film i "Kinorevuen".

Referat:
For et par år siden frygtede mange nordjyske biografer at digitaliseringen ville betyde døden for dem. Men det gik de lige omvendt. I dag er de alle digitaliserede, og de kører alle langt bedre nu end før de fik nyt udstyr.